Crown Packaging iniciarà la seua producció a l’octubre amb 150 ocupacions directes
13 de setembre 2018

![Imagen 1](/media/zlsjtqoz/76img_0022_maq.jpg)![Imagen 2](/media/h1hp4rxc/76img_9979_maq.jpg)

L'empresa de fabricació de llandes Crown Packaging està finalitzant la construcció de les seues instal·lacions en Parc Sagunt I i començarà a entrar en producció este mes d'octubre. L'obertura d'esta fàbrica suposarà la creació de 150 ocupacions directes i unes 50 indirectes, la majoria per a persones de Sagunt i la resta de la comarca del Camp de Morvedre.

  

Este matí han visitat les instal·lacions l'alcalde de Sagunt, Quico Fernández; el regidor de Promoció Econòmica, Miguel Chover; el regidor de Presidència, Pepe Gil; el regidor d'Activitats, Guillermo Sampedro, i la regidora de Turisme, Natalia Antonino.

  

![](/media/fdsmkyto/76img_0056_cuerpo1.jpg)  
  

L'alcalde de Sagunt, Quico Fernández, ha explicat que “**Crown ja està a punt d'entrar en funcionament i ha triat instal·lar-se ací gràcies a la proximitat d'algunes fàbriques de fabricació de beguda. És la més moderna del món, ni més ni menys, la més innovadora i és una planta que, evidentment, dóna un valor afegit al polígon. Perquè la gent es faça una idea de la producció d'esta empresa: la capacitat de les seues dos línies en funcionament està al voltant dels dos mil milions d'envasos a l'any; produirà cinc milions diaris en una línia, i ací la primera línia ja està en proves i començarà ja a l'octubre a ple rendiment, mentre que en altres casos es tarda d'un a dos anys. La segona línia entrarà en funcionament a l'inici de l'any**”.

  

El regidor de Promoció Econòmica, Miguel Chover, ha ressaltat que “**en esta visita hem pogut comprovar l'escalfament de motos que Crown té ja en marxa per a començar la seua activitat dins de molt poc. Açò és la suma d'una nova empresa a este gran parc comercial industrial, Parc Sagunt, per tant, la satisfacció és plena. Els projectes de futurs són realitats i Crow, a partir d'octubre, posarà tota la seua maquinària ja en marxa. Açò és molt important, sobretot també per la creació d'ocupació que açò suposa per a més de 150 persones, la majoria de la nostra ciutat que, insistisc, afig un plus a tota l'activitat que s'està realitzan**t”.

  

![](/media/1adpr10d/76img_0027_c2.jpg)  

  

Representants de la fàbrica han mostrat a l'Equip de Govern les instal·lacions i han ressaltat que la planta de Sagunt és una de les més capdavanteres d'este tipus en l'àmbit mundial, la construcció de la qual suposa una inversió d'uns cent milions d'euros. La seua capacitat de producció serà d'aproximadament cinc milions de llandes al dia, amb un flux de cent camions al dia quan estiga a ple rendiment.

  

“**Esta ha sigut una inversió importantíssima, sobretot per l'ocupació que genera de més de 150 persones directes i prop de les 200 persones en total, comptant també indirectes i, allò que més ens agrada, és que és gent de la nostra comarca i de la nostra ciutat**”, ha destacat Fernández, qui ha continuat dient que “**la nostra gent té una magnífica formació, que és una de les coses que més ha cridat l'atenció a esta empresa, i ho considerem molt positiu, perquè tenim molta gent que està molt bé formada gràcies als centres de formació professional**”.

  

![](/media/hfhhvm1w/76img_9916_c3.jpg)  

  

En estes instal·lacions es fabricaran les llandes sense la seua tapa i es pintaran amb el disseny de cada producte. Posteriorment s'enviaran a una altra planta on s'ompliran amb el producte final i es taparan. Els encarregats de la factoria han detallat que la major part de la producció de llandes es destinarà al mercat espanyol.

  

L'alcalde de Sagunt ha conclòs declarant que “**és una magnífica notícia que esta empresa comence ja a funcionar i genere ocupació, així com altres empreses que també estan a punt de començar. Tot açò ens permet potenciar la nostra economia i crear llocs de treball que, al final, és l'objectiu; l'economia ha d'estar al servici de les persones i ací bona falta feia comptar amb estes empreses que funcionen**”.

  

![](/media/kffpm2ka/76img_9966.jpg)  
![](/media/4pzdi1pm/76img_0009_cuerpo.jpg)  
  

​​

*   [](http://www.facebook.com/sharer.php?u=https://aytosagunto.es/va/actualitat/crown-packaging-iniciara-la-seua-produccio-a-l-octubre-amb-150-ocupacions-directes/ "Facebook")
*   [](http://twitter.com/share?url=https://aytosagunto.es/va/actualitat/crown-packaging-iniciara-la-seua-produccio-a-l-octubre-amb-150-ocupacions-directes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/crown-packaging-iniciara-la-seua-produccio-a-l-octubre-amb-150-ocupacions-directes/ "Linked In")
*   [](mailto:?body=https://aytosagunto.es/va/actualitat/crown-packaging-iniciara-la-seua-produccio-a-l-octubre-amb-150-ocupacions-directes/)